Line Barfod (EL), 2008-04-29:
Da vores ordfører på området, hr. Frank Aaen, ikke kan være til stede, skal jeg på hans vegne sige, at Enhedslisten ikke kan støtte forslaget. Vi mener, at der i høj grad er brug for at se på, hvordan vi får flere hænder i det danske samfund, og hvordan vi får flere, der kan holde til at blive på arbejdsmarkedet.
Vi mener, at det er den vej, vi skal se det: at der er brug for at indrette et arbejdsmarked, hvor man kan holde til at være et helt arbejdsliv og også gerne, når man er færdig med at arbejde et helt arbejdsliv, have kræfter tilbage til at kunne løfte sine børnebørn og nyde sit otium.
Vi synes, det er der, man burde sætte ind, frem for at sætte ind med at se på, hvordan man præmierer dem, der i forvejen har et godt helbred, og hvor de fleste i forvejen vil blive ved med at arbejde, så længe de kan, med oven i købet at give dem en kontant belønning på 100.000 kr. oveni.
Vi synes tværtimod, at de, der har brug for 100.000 kr. oveni, er alle de mange, der i øjeblikket er i konflikt for at forsvare den solidariske velfærd og for at sikre, at vi fremover har medarbejdere i det offentlige til at tage sig af vores børn, vores syge, vores ældre, tage sig af veje og parker og skoler og skinner og alle de ting, der skal til, for at vores samfund kan hænge sammen.
Hvordan sikrer vi, at der kommer flere penge ud, så der kan komme gang i forhandlingerne mellem parterne på det offentlige arbejdsmarked i øjeblikket, så der bliver mulighed for at få en større lønstigning end den ramme, som finansministeren har dikteret, den ramme, som kommuner og regioner i øjeblikket ikke har mulighed for at gå ud over?
For hvis vi skal have offentligt ansatte i fremtiden, er vi nødt til også at give dem den anerkendelse, der ligger i en højere løn, særlig i en situation, hvor mange oplever, at de kan gå over på den anden side af vejen og tage et ufaglært arbejde og tjene mere, end de gør med den uddannelse, de har, kan gå over og tage et arbejde, som er et almindeligt dagarbejde, frem for at have et arbejde med skæve vagter og skæve tidspunkter og et stort ansvar, som mange har i dag, hvad enten de er sygeplejersker, tager sig af vores ældre eller vores børn eller på andre måder er involveret i at få vores velfærd til at hænge sammen.
Vi fremlagde allerede sidste år en jobplan, hvor vi foreslog, at der skulle ansættes 100.000 mere i det offentlige, fordi vi vurderede, at det var det, der skulle til, hvis vi skulle kunne få folk til at holde et helt arbejdsliv.
Jeg kan ikke forstå, at man her siger, at det er man ikke optaget af.
Vi har 10.000-15.000 mennesker om året, der bliver udstødt fra arbejdsmarkedet, fordi de er slidt ned, fordi de ikke kan holde til at skulle løbe så hurtigt, og fordi de ikke kan holde til ikke at få lov til at lave deres arbejde, at skulle gå hjem efter en lang dags arbejde og ikke have fået lov til at yde den faglighed, som de er uddannet til, og som de brænder for at få lov til at give.
Det får rigtig mange mennesker til ikke at kunne blive ved med at holde til det.
Det er her, man burde være optaget af at sikre, hvordan vi sørger for at få ordentlige arbejdsvilkår, og hvordan vi sørger for, at folk kan blive på arbejdsmarkedet, frem for at være optaget af, hvordan vi belønner dem, der ikke er slidt ned, dem, der godt kan holde til deres arbejde.
Så efter vores opfattelse handler det om her og nu at sikre penge til de igangværende forhandlinger, så der kan blive forhandlet om en ordentlig lønstigning, en markant lønstigning.
Det handler også om at sikre, at der kan komme endnu flere penge, så vi kan ansætte nogle flere og sætte tempoet ned.
Det handler om, at vi holder op med at behandle det offentlige arbejde, som om det var en pølsefabrik, at vi siger, at vi skal have en solidarisk velfærd, og at det skal være omsorg og menneskelighed, der er i højsædet, frem for at det skal være jagten på den mest effektive og sidst tjente krone, og at vi skal behandle mennesker som robotter.
Vi synes hellere, at man skal behandle mennesker som mennesker, og at det er det, der skal være kræfter og overskud til.
Så vi kan ikke støtte det her forslag, vi synes, det er en helt anden vej, man skal gå.